pardon moyennisse amende
kaerle etc. allen den ghenen die desen onsen brieff zullen zien
saluyt wy hebben ontfangen die oetmoedige supplicatie van
jan baers duerweerdere in onsen rade in brabant iegewoirdelyck
ghevangen ten versuecke van onsen procureur generael van brabant
inhoudende hoe dat duer bevel ende ordonnancie van onse zeer
lieve ende beminde zuster die connighinne douargiere van
hongrie regente etc midtsgaders van onsen lieven ende
ghetruwen die cancellier ende anderen van onsen raede in
brabant is aenghetast ende gheapprehendeert geweest
een genoempt thomas ponicts ingelsman als wesende
geinficieert vander lutheraensch secte den welcken gevangenen
onse voirs procureur heeft ghesonden den voirs. suppliant ende tot
meer stonden gelast om met heyndrick vanderheyden oyck
onse duerwaerdere dien tot zynen huyse wel te bewaren
ghelyck hen oyck naemaels wel belast was byden
commissarysen vanden voirs. raede nyet te gedoigen yemant
acces tot hem te hebbene dan zynen procureur ende advocaet
ende hebben de suppliant ende henrick daer op den zelven gevangenen
aenveerdt ghehadt ende heeft de voirn. procureur in p$$
vanden suppliant voere commissarysen vanden voirs. raede
gheconcludeert iegens den voirs. thomaes tot confiscatie
van lyff ende goet als overtreden ende gecontravenieert
hebbende onse placcaten ende ordonnancien gemaect op die
extirpatie vander voirs. secten ende anderen heresien nu
eest dat duerende den ghevanckenisse vanden voirs. thomaes
de suppliant ende henrick voirs. zyn tot meerstonden uuyten
huyse geweest maer heeft de selve suppliant solliciterende
zyn affairen altyt iemanden den ghevangene belast gehadt
tsdaighs te bewarene soe eest ghebuert dat des naechts
viiien february lestleden die voirs. ghevangene is sonder
suppliant nae zyn camere slaepen gegaen mit eender
keersen ende heeft hem met listen uuyt eender dackvensteren
staende voer aen straete laten affrysen ende diefugie
genomen dwelck ghebuert is duer die negligencie
vanden suppliant ende des voirs. henricx die welcke
henrick nyet alleene by dagen ende nachten tot acht
oft neghen maelen jae tot drye oft vier nachten
continuelyck uuyten huyse vanden suppliant heeft geslapen
ende inde nacht oft morgestont als die voirs. gevangene
hem absenteerden de selve henrick van sdaeghs te voeren
omtrint de neghen oft thien hueren voer de noene was
vertrocken uuyten huyse vanden suppliant blyvende alsoe
van zynen gevangene den geheele nacht uuyt ende oyck des
anderen daghs totten neghen oft thien heuren voer der
noenen allet iegen zynen danck ende wille hoewel nochtans
hy tselve den voirgen. procureur oft den raedt nyet te kennen
gegeven en heeft als nyet gheerne clagende over zynen
mede gheselle oick mach die voirs. fugie ghebuert
zyn midts dien de suppliant mit hem nyet en ginck oft zonder
naer hem te ziene ende die camere te sluytene ghelyck
oyck ghebuert is dat die camere vanden voirs.
ghevangene is somtyts ongegrindelt geweest als henrick
vander heyden aldaer sliep midts dat die suppliant den
gevangenen doen nyet zeer nauw gaen en sloech ende
hoewel de suppliant hadde doen seynden nae antwerpen
om den voirs. gevanghenen te suecken nyetmin en is
nyet gerecomireert ter causen vanden welcken de
suppliant angetast ende ghevangen es geweest ende
heeft de voirs. procureur generael iegens hem geconcludeert
tot zulcke pene als de voirs. thomaes behoirde
gepunieert te zyne ten minsten tot privacien van
zynder officien bannissemente ende pecuniarie waerop
dadvocaet vanden suppliant ende dwelck hy suppliant daer
nae geadvoyeert ende in ghescorste overgegeven voir
antwoirde onder dandere gexponeert heeft dat egheen
sterckte oft ghevanckenisse en hadde bynnen zynen
huyse om misdadige persoonen vast te houdene dwelck
de voirs. procureur wel wiste ende dien nyettegenstaende
soude den suppliant ghesonden hebben den voirs. thomas ende
dat midts dien de voirs. procureur zelve daer aen gedelinque$
soude hebben ende behoirde defugie hem gheinculpeert te
wordenen seggende oyck dat die justicie vander
correctie de voirs. thomaes is gefrustreert geweest by
toedoene vanden voirs. procureur die welcke den selven
thomas zoe cleyn bewaernisse hadde geassigneert
ende datmen zulcke mesdedige aengesproken van lyff
ende goet plach te stellen op die steenpoorte oft inde
vroente concluderende tot nyet ontfanckelycheyt
ende obsolucie midts der negligeren byden voors. procureur generael
ende henricke gecommiteert welcke worden ende
belastinghen iegens den selven procureur byden suppliant gedaen
zoe voirs. is de selve suppliant seeght de voirs. woirden
qualycken ende tontrechte voirtsgekeert te hebbene ende
want den suppliant de voirs. negligencie ende mesuz leet
is ende hem wachten sal met goids hulpen dier ghelycken
meer te committeren niet willende langher zyn zake
met rigueur van justicien volgen zoe heeft hy ons
oetmoedelyck ghebeden gemerct zyne lange detencie
van gevanckenisse ende grooten costen schaden ende
verdriete die hy daer by gheleden heeft ende noch lydende
es sonder te moghen gaen staen in zyn affairen oyck
dat hy xvii jaeren sonder eenighe iactancie te sprekene
int exerceren van synder officien wel ende ghetruwelyck
ghedient heeft dat ons believe hem te ontfangen in
gracie ende verghen de voirs. negligencie ende mesuz
ende daer op doen expedieren onse openen brieven in
behoirlycke vormen waeromme zoe eest dat wy die zaken
voirscrevenen overghemerct ende hier op gehadt tadvys van onsen
voirs. cancellier ende luyden van onsen voirs. raede in brabant
den voirn. suppliant genegen wesende tzynder voirs. bede ende
supplicatie hebben den selven suppliant inden ghevalle alsboven
quytgescholden ende vergheven schelden quyte ende vergheven
uuyt onser sunderlingher gracien by desen die negligencie ende
mesuz voeren geroeit geroert mitsgaders oyck alle peine ende
amende corporelle ende criminelle daer inne hy hem
overmidts ende uuyt zaker van tghene voirstcreven is tegens
ons onse hoocheyt ende justicie eenichssins mach hebben
ontgaen ende uuyt onser milerder gracie weder roupen
doen aff ende te nyeuwte de procedueren iegens hem begonst
ende geboirdeert in onsen voirs. raede by onsen voirs. procureur
generael van brabant uuyt zake voirscreven ende hebben
hem dien aengaende gerestitueert ende ghestelt restitueren
ende stellen by desen tot zyne goede fame ende name in onsen
lande ende hertochdom van brabant ende allen anderen onsen
landen ende heerlicheyden ende tot zynen goeden noch ter
tyt nyet geconfisqueert zynde zoe verre daer eenige
waeren imponerende hier op een eeuwich zwyghen ende
silencie onsen voirs. procureur generael ende allen anderen onsen
rechteren justicieren ende officieren onsen voirs. landts van
brabant hoedanige die zyn oft wesen mogen behoudelyck
dat die voirs. jan baert hem nyet en sal moghen onderw$$
vander exercitie vander voirs. offie van duerwairderscip
vander welcken wy hem gesuspendeert hebben ende suspende$
voer den tyt van eenen iaere naestcommende behoudelyck
oyck dat hy tvoirs. mesuz iegens ons beteren sal civilyck naer
de gheleghentheyr vander mesdaet ende faculteyt van zynen
goeden ende oyck dat hy gehouden wordt te betalen de
redelycke costen van justicie daeromme ghedaen ende naegevol$
ter taxacie ende arbiterscepe van onsen voirs. cancellier
ende luyden van onsen raede in brabant die wy daer toe
committeren ontbieden daerommme ende bevelen den voirs.
onsen cancellier ende luden van onsen rade in brabant dat voere
hemluden geroupen die ghene die daeromme behoiren geroepen
te zyne zy procederen ende doen procederen wel ende duechdelyck
totter verificatie ende interinemente van desen onsen
iegewoirdigen brieve naer huer vorme ende inhouden
ende welck interinement de voirs. suppliant gehouden zal
zyn in onsen voirs.raede te versoucken binnen eenen jaere
naer date van desen opte peine van te verbueren deffect
der selver ende dat ghedaen ende voirs. civile boete ende
costen van justicien getaxeert gearbitreert ende betaelt alst
behoiren sal van welcke civile boete de ghene van onsen
rentmeesters dient aengaet gehouden wert ontfanck te
maken rekeningen bewys ende reliqua te doen tot onsen proffyte
metten anderen penningen van zynen ontfange zy ende alle andere
onse ende onsen vassalen oft smalre heeren rechteren
justicieren ende officieren onser voirs. lants van brabant
hoedanich die zyn oft wesen moghen tegenwoirdige ende
toecomende hueren stedehouderen en elck van hen zoe hem
toebehoirt ende aengaen mach den voirs. suppliant van dese
onse gracie ende pardoene inder manieren voirscreve$
rustelyck ende vredelyck doen ende laeten genieten ende
ghebruycken sonder hem te doen noch te laten geschie$
in lyve noch in goede eenich hinder letsel oft moyenisse
ter contrarien maer zyn lyff wesende in hechtinghe
#sy hieraf tantwordt
byden ontfanger
vanden exployten
van vangenisse als voirs. is mitgaders zy onverbuerde goeden
zoe verre die zelve becommert oft ghearresteert waren
terstont stellen oft doen stellen tot vulcommen delivrancie ende
slakinge want ons alsoe belieft des toerconden hebben
wy onsen zegel hier aen doen hangen ghegeven in onse
stede van bruessel den derde dage van iunio int jaer
onsheeren duysent vyffhondert ende zessendertich van onsen
keyserycke txviie ende van onsen rycken van castillie
ende andere txxie aldus stont ghescreven op de
plycke byden keyser in zynen raede ende gheteekent
l de zoete recepta
ghecollacionneert tegens
doriginale brieven by my
decock